Az EGT-Vegyesbizottság 56/96 határozata

(1996. október 28.)

az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 86. és 98. cikkére,

mivel a munkavállalók Közösségen belüli szabad mozgásáról szóló, 1968. október 15-i 1612/68/EGK tanácsi rendelet [1] szerepel a Megállapodás V. mellékletében,

mivel a Megállapodás 15. jegyzőkönyve átmeneti intézkedéseket állapított meg Liechtenstein vonatkozásában a személyek szabad mozgása területén 1998. január 1-jéig,

mivel a különös tekintettel az Eures (European Employment Services) elnevezésű hálózatra, a munkavállalók Közösségen belüli szabad mozgásáról szóló 1612/68/EGK tanácsi rendelet végrehajtásáról szóló, 1993. október 22-i 93/569/EGK bizottsági határozatot [2] a Megállapodás 47. jegyzőkönyvének és egyes mellékleteinek módosításáról szóló 7/94 EGT-vegyesbizottsági határozat [3] beépítette a Megállapodás V. mellékletébe,

mivel bizonyos előkészületek történtek annak érdekében, hogy lehetővé váljon az EFTA-államok pénzügyi hozzájárulása és részvétele az Eures rendszerben,

mivel az EFTA-államok részvételére, és különösen a pénzügyi hozzájárulásukra vonatkozó szabályokra a Megállapodás 81. cikkében meghatározott rendelkezéseknek kell vonatkozniuk,

mivel helyénvalónak tűnik kiterjeszteni a Szerződő Felek közötti együttműködést az Eures (European Employment Services) hálózatra,

mivel a Megállapodás 31. jegyzőkönyvét módosítani kell annak érdekében, hogy meghatározásra kerüljenek az EFTA-államok részvételére vonatkozó szabályok, és lehetővé váljon a megerősített együttműködés a foglalkoztatás területén 1996. január 1-jétől,

A KÖVETKEZŐKÉPPEN HATÁROZOTT:

1. cikk

A Megállapodás 31. jegyzőkönyve a következő cikkel egészül ki:

"15. cikk

Foglalkoztatás

(1) A foglalkoztatás területén folytatott együttműködést meg kell erősíteni az EFTA-államoknak az Eures (European Employment Services) hálózatban történő részvételével. Az EFTA-államok 1996. január 1-jétől részt vesznek a Közösség különféle intézkedéseiben az Eures keretében, amelyek információcserével, szakértők találkozóival, szemináriumok, konferenciák és más kapcsolódó események megrendezésével járnak.

(2) A megállapodás 82. cikke (1) bekezdésének a) pontjában foglaltaknak megfelelően az EFTA-államok hozzájárulnak az (1) bekezdésben említett tevékenységek finanszírozásához.

(3) Az EFTA-államok teljes mértékben részt vesznek az EK azon bizottságainak és egyéb testületeinek munkájában, amelyek az Eures hálózattal kapcsolatos tevékenységek irányításában, kidolgozásában és végrehajtásában segítik az EK-Bizottságot.

(4) Az (1)-(3) bekezdés nem alkalmazandó Liechtensteinre 1998. január 1-jét megelőzően. Ezt követően alkalmazásuk a Megállapodás 15. jegyzőkönyvének 9. cikkében említett közös felülvizsgálat eredményétől függ."

2. cikk

Ez a határozat 1996. november 1-jén lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz. A határozat 1996. január 1-jétől alkalmazandó.

3. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1996. október 28-án.

az EGT-Vegyesbizottság részéről

az elnök

H. Hafstein

[1] HL L 257., 1968.10.19, 2. o.

[2] HL L 274., 1993.11.6., 32. o.

[3] HL L 160., 1994.6.28., 1. o.

--------------------------------------------------